作者:元稹
標題:雜曲歌辭：出門行
內容:兄弟同出門，同行不同志。淒淒分岐路，各各營所為。兄上荊山巔，翻石辨虹氣。弟沉滄海底，偷珠待龍睡。出門不數年，同歸亦同遂。俱用私所珍，升沉自茲異。獻珠龍王宮，值龍覓珠次。但喜複得珠，不求珠所自。酬客雙龍女，授客六龍轡。遣充行雨神，雨澤隨客意。雩夏鐘鼓繁，禜秋玉帛積。彩色畫廊廟，奴僮被珠翠。驥騄千萬雙，鴛鴦七十二。言者禾稼枯，無人敢輕議。其兄因獻璞，再刖不履地。門戶親戚疏，匡床妻妾棄。銘心有所待，視足無所愧。持璞自枕頭，淚痕雙血漬。一朝龍醒寤，本問偷珠事。因知行雨偏，妻子五刑備。仁兄捧屍哭，勢友掉頭諱。喪車黔首葬，弔客青蠅至。楚有望氣人，王前忽長跪。賀王得貴寶，不遠王所蒞。求之果如言，剖則浮雲膩。白珩無顏色，垂棘有瑕累。在楚列地封，入趙連城貴。秦遣李斯書，書為傳國瑞。秦亡漢魏傳，傳者得神器。卞和名永永，與寶不相墜。勸爾出門行，行難莫行易。易得還易失，難同亦難離。善賈識貪廉，良田無稙稚。磨劍莫磨錐，磨錐成小利。